LV Eiropas Savienības Oficiālais Vēstnesis C 374/5

Pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2015/C 374/06)

Šī publikācija dod tiesības izteikt iebildumus pret pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

APSTIPRINĀŠANAS PIETEIKUMS ATTIECĪBĀ UZ PRODUKTA SPECIFIKĀCIJAS GROZĪJUMU, KAS NAV MAZNOZĪMĪGS, AIZSARGĀTA CILMES VIETAS NOSAUKUMA/AIZSARGĀTAS ĢEOGRĀFISKĀS IZCELSMES NORĀDES GADĪJUMĀ

Grozījuma apstiprināšanas pieteikums saskaņā ar Regulas (ES) Nr. 1151/2012 53. panta 2. punkta pirmo daļu

LINGOT DU NORD

ES Nr.: FR-PGI-0105-01312 – 11.2.2015.

ACVN ( ) AĢIN ( X )

1. Pieteikuma iesniedzēja grupa un tās likumīgās intereses

Grozījuma pieteikumu ir iesniegusi apvienība LINGOT DU NORD

Adrese: 21, rue Duhamel Liard ZAE des Petits Pacaux BP 84 59660 Merville Tālr. +33 328496532 Fakss +33 328483654 E-pasts: lingot-du-nord@wanadoo.fr

Šīs apvienības dalībnieki ir visi 24 ar AĢIN Lingot du Nord apzīmētā produkta ražotāji – viņi apstrādā 57 ha lielu kopējo platību (saskaņā ar 2013. lauksaimniecības gada datiem), kā arī viena iepakošanas struktūra. Apvienībai ir likumīgas intereses iesniegt specifikācijas grozījumu pieteikumu.

2. Dalībvalsts vai trešā valsts

Francija

3. Produkta specifikācijas punkts, uz kuru attiecas grozījums vai grozījumi

— ☐ Produkta nosaukums — ☒ Produkta apraksts — ☒ Ģeogrāfiskais apgabals — ☒ Izcelsmes apliecinājums — ☒ Ražošanas metode — ☐ Saikne — ☒ Marķēšana — ☒ Cits: Ražotāju grupas un kontroles struktūras kontaktinformācijas atjaunināšana un iepakošanas prasību grozīšana

4. Grozījuma vai grozījumu veids

— ☒ Ar reģistrētu ACVN vai AĢIN apzīmēta produkta specifikācijas grozījums, kuru nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu. — ☐ Ar reģistrētu ACVN vai AĢIN apzīmēta produkta specifikācijas grozījums, kuru nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu, ja vienots dokuments (vai tā ekvivalents) attiecībā uz produktu nav publicēts.

5. Grozījums vai grozījumi

5.1. Produkta apraksts

— Svītrots auga apraksts, jo AĢIN Lingot du Nord attiecas tikai uz sēklām, ko iegūst no šiem augiem.

— Atjaunināts produkta apraksts, lai tas saskanētu ar īpašību oficiālo aprakstu: tādējādi “taisna (ne nierveida), gandrīz cilindriska forma, bieži vien ar saplacinātu galu” ir aizstāts ar: “pēc formas eliptiskas, taisnas, bieži ar strupu galu”.

— Grozītas kalibrēšanas prasības, lai vienkāršotu kontroli: vidējo garumu nosaka, norādot intervālu (no 15 līdz 16 mm) 16 mm liela vidējā garuma vietā; atšķirību starp visīsāko un visgarāko pupiņu nosaka, norādot proporcionālu starpību (50 %), ar kuru aizstāj precīzu garuma norādi – 6 mm.

— Svītrota atsauce uz degustācijā veiktām pārbaudēm, kurās produkta paraugus salīdzināja ar parastajām baltajām pupiņām. Šīs atsauces mērķis bija izcelt produkta augsto kvalitāti, kas neattiecas uz saikni ar izcelsmes vietu. Identificētie rādītāji ir izmantoti produkta kvalitātes īpašību aprakstā.

— Precizēts organoleptisko īpašību apraksts: tipiska kastaņu garša. Svītroti liekie apraksta elementi: norāde par vienādu izmēru ir lieka, jo vidējais garums ir izteikts ar intervālu, un norādes par plāno apvalku un balto krāsu jau ir minētas iepriekš.

5.2. Ģeogrāfiskais apgabals

— Paplašināts ģeogrāfiskais apgabals, iekļaujot pašreizējā zonā šādu 10 kaimiņu pašvaldību teritoriju: Armentières, Aubers, Bois grenier, Erquinghem Lys, Frelinghien, Fromelles, Houplines, La Chapelle d’Armentières, Le Maisnil, Radinghem en Weppes. Šīs pašvaldības atbilst pašreiz reģistrētās zonas norobežošanas kritērijiem.

— Precizētas darbības, kas obligāti jāveic ģeogrāfiskajā apgabalā: sākot no Lingot du Nord iegūšanā izmantojamo augu iesēšanas līdz novāktās ražas šķirošanai pirms iepakošanas.

— Pievienota ģeogrāfiskā apgabala karte.

5.3. Izcelsmes apliecinājums

— Atjaunināta tabula ar dažādajiem ražošanas posmiem un ar tiem saistīto izsekojamību: atcelts obligātais noteikums par sēklu audzēšanu ģeogrāfiskajā apgabalā atbilstīgi grozījumiem ražošanas metodē.

5.4. Ražošanas metode

— Atjaunināts augšanas cikla apraksts. No tā svītroti posmi, kas vairs netiek iekļauti specifikācijā (sēklu audzēšana, fitosanitārā apstrāde).

— Svītrotas prasības attiecībā uz zemes uzaršanu ziemā, slāpekļa padevi un fitosanitāro apstrādi, jo šāda prakse ģeogrāfiskajam apgabalam nav tipiska.

— Atcelts obligātais noteikums par sēklu audzēšanu AĢIN ģeogrāfiskajā apgabalā: Lingot du Nord sēklām var uzbrukt Xanthomonas tipa baktērija, kas izraisa pupiņu saslimšanu ar bakteriālo iedegu. Zonā, kas nav atzīta par brīvu no šīs slimības un kas attiecas uz Ziemeļu-Padekalē reģionu, kurā atrodas minētais apgabals, pupiņu sēklas ir jāpārbauda. Ja tās ir inficētas, attiecīgās produkta partijas tiek iznīcinātas. Ražotāju grupa ir izvēlējusies atteikties no sēklu audzēšanas ģeogrāfiskajā apgabalā, lai nebūtu jāpiedzīvo sēklu trūkums. Šis svītrojums neietekmē ne saikni ar izcelsmes vietu, nedz arī produkta īpašības.

— Grozīts atļauto šķirņu saraksts: atļauto šķirņu saraksts, kurā līdz šim bija iekļauta tikai viena garenas formas pupiņu (lingot) šķirne, ir paplašināts, iekļaujot tajā lingot veida šķirnes. Šķirnes iekļauj sarakstā pēc tam, kad tās ir izgājušas šādus atlases protokola posmus: — Pārbaude, vai šķirne pieder pie lingot veida šķirnes, kā noteikts specifikācijā, tiek veikta, konsultējoties ar GEVES (Šis sabiedriskas nozīmes grupējums ir Francijas vienīgā oficiālā struktūra, kas nodrošina jaunu augu šķirņu ekspertīzi un sēklu kvalitātes analīzi). — Attiecīgās piedāvātās šķirnes audzēšana ģeogrāfiskajā apgabalā, lai pārliecinātos par tās piemērotību augsnes un klimatiskajiem apstākļiem. — Sensoriskie testi, lai pārbaudītu, vai produkts atbilst tam raksturīgajām organoleptiskajām īpašībām: plāns un maigs apvalks, mutē kūstošs, tipiska ēdamo kastaņu garša.

— Grupējums šķirņu sarakstu apstiprina un izsūta ražotājiem, kontroles struktūrai un kompetentajām kontroles iestādēm. Saikne ar izcelsmes vietu netiek skarta, jo atlases protokola mērķis ir nodrošināt, ka no jaunās šķirnes augiem var iegūt produktu ar noteikto kvalitāti.

— Atcelts noteikums par minimālo dīgtspēju (“lielāka vai vienāda ar 80 %”): šis procentuālais rādītājs bija saistīts ar Lingot du Nord sēklaudzēšanu, ar ko nodarbojās ražotāji, lai sēklu kvalitāti saglabātu no paaudzes paaudzē. Tagad tiek izmantots tikai sertificēts sēklu materiāls, tāpēc šis kritērijs vairs nav nepieciešams.

— Atjaunināta audzēšanas metode: maksimālais rindstarpu attālums no 45 cm palielināts līdz 75 cm, lai atbilstu jaunāka aprīkojuma izmantošanai. Izsējas norma netiek mainīta.

— Noteikta pupiņu gatavības pakāpe ražas novākšanai: izrādās, ka ir grūti kontrolēt kritēriju “pēc 80 % lapu nokrišanas”. Tas aizstāts ar kritēriju par brīdi, kad parādās pirmās dzeltenās pākstis – pākstis ienākoties sāk dzeltēt – ar šo kritēriju var labāk noteikt, kad ir iestājies pēdējais posms pirms gatavības. Pēc tam pupiņas Lingot du Nord nopļauj, un tās pilnīgi nogatavojas žāvēšanas posmā.

— Ir definēti, t. s. perroquets – statiņas, uz kurām pupiņas izkārto žāvēšanai: “Perroquets veido kārtis, kuras vienā galā kopā satur uzliktnis, t. s. corbeau, vai dzelzs stieple, un apmēram 40 cm virs zemes pie tām piestiprināti šķērskoki. Pupiņas kopā ar lakstiem izkārto uz šķērskokiem, atstājot statiņas vidū atvērumu gaisa cirkulācijai.” Šīs statiņas specifikācijā bija minētas, bet nebija dots to apraksts. Tomēr tieši šai īpašajai struktūrai ir liela nozīme, lai nodrošinātu sēklu maigā un plānā apvalka saglabāšanu. Tāpēc jānosaka šo statiņu pazīmes, kas jāievēro.

5.5. Marķēšana

— Norādīti tikai noteikumi, kas attiecas uz AĢIN marķēšanu. Svītrotas norādes, kas paredzētas valsts tiesību aktos.

— Norādīts, ka obligāti lietojams Eiropas Savienības AĢIN logotips.

5.6. Cits

— Pieteikuma iesniedzēja grupa: atjaunināta grupējuma kontaktinformācija. Svītrota sīkāka informācija par grupējumu.

— Produkta veids: atjaunināts produktu grupas nosaukums: “1.6. grupa. Augļi, dārzeņi un graudaugi, svaigi vai pārstrādāti”.

— Sagatavošanas veidi un iepakojums: precizēti dažādi elementi attiecībā uz iepakojumu: — svītrotas prasības attiecībā uz dažādu atļauto iepakojumu izmēru (kastītēs pa 250 vai 500 gramiem, džutas maisos pa 10, 25 vai 50 kg), jo tas neietekmē produkta kvalitāti. Atstāts tikai atļauto iepakojuma veidu apraksts (tīklveida maisiņi, mikroperforēti plastmasas maisiņi, džutas maisi vai cita veida iepakojumi, kas nav hermētiski), — svītrots otrējās iepakošanas jēdziens (vienkārša pārpakošana bez šķirošanas, kas nav atsevišķs ražošanas procesa posms). Atjaunināts aprites cikla apraksts, jo vairs nav jānodala divi iepakošanas posmi; — svītroti iepakojuma veidi (tīklveida maisiņi, kārbas, kastes u.t.t.), jo tas neattiecas uz izsekojamību.

Atjaunināti dati par kontroles struktūrām. Valsts prasības: ieviesta tabula ar galvenajiem pārbaudāmajiem parametriem, kā to prasa valsts tiesību akti.

VIENOTS DOKUMENTS

LINGOT DU NORD

ES Nr.: FR-PGI-0105-01312 – 11.2.2015.

ACVN ( ) AĢIN ( X )

1. Nosaukums

Lingot du Nord

2. Dalībvalsts vai trešā valsts

Francija

3. Lauksaimniecības produkta vai pārtikas produkta apraksts

3.1. Produkta veids

1.6. grupa. Svaigi vai pārstrādāti augļi, dārzeņi un labība

3.2. Apraksts par produktu, uz kuru attiecas 1. punktā minētais nosaukums

Lingot du Nord ir žāvētas baltās pupiņas, kas pieder pie Phaseolus vulgaris L. sugas un ko žāvē atklātā laukā uz statiņām, kuras sauc par perroquets, un kuras veido vienā galā saturētas kārtis.

Lingot du Nord audzē no garenas formas pupiņu (lingot) šķirnes, kam raksturīgs neliels garums, balti ziedi, eliptiska forma ar strupiem galiem un baltas krāsas sēklas.

Lingot du Nord pupiņām ir šādas raksturīgas iezīmes:

— pēc formas eliptiskas, taisnas, bieži vien ar strupu galu,

— to krāsa ir no baltas līdz krēmkrāsai,

— tām ir plāns un maigs sēklapvalks,

— to vidējais garums ir no 15 līdz 16 mm ar maksimāli 50 % starpību starp visīsāko un visgarāko pupiņu.

Produktam ir šādas organoleptiskās īpašības: mutē kūstošas, nemiltainas, pēc konsistences maigas, ar tipisku ēdamo kastaņu garšu.

Lingot du Nord patērētājiem var piedāvāt fasētas vai nefasētas.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

—

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Visi ražošanas posmi, sākot no sākot no Lingot du Nord sēšanas līdz šķirošanai pirms iepakošanas, ir jāveic noteiktajā ģeogrāfiskajā apgabalā.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

Lingot du Nord iepako tīklveida maisiņos, mikroperforētos plastmasas maisiņos, kastītēs, džutas maisos vai cita veida iepakojumā, kas nav hermētisks.

3.6. Ar reģistrēto nosaukumu apzīmētā produkta marķēšanas īpašie noteikumi

Neskarot spēkā esošo regulējumu, marķējumā norāda:

— AĢIN nosaukumu – Lingot du Nord,

— Eiropas Savienības AĢIN logotipu.

4. Ģeogrāfiskā apgabala īsa definīcija

Ģeogrāfiskais apgabals atbilst Lejes (Lys) līdzenumam, un tajā ietilpst:

Ziemeļu (Nord) departamentā – (département du) šādu pašvaldību teritorija: Armentières, Aubers, Bailleul, Bois grenier, Erquinghem Lys, Estaires, Frelinghien, Fromelles, Haverskerque, Hazebrouk, Houplines, La Chapelle d’Armentières, La Gorgue, Le Doulieu, Le Maisnil, Merris, Merville, Morbecque, Neuf Berquin, Nieppe, Radinghem en weppes, Steenbecque, Steenwerck, Strazeele, Thiennes, Vieux Berquin.

Padekalē (Pas de Calais) departamentā – šādu pašvaldību teritorija: Berguette, Busnes, Calonne sur la Lys, Festubert, Fleurbaix, Gonnehem, Guarbecque, Hinges, Isbergues, La Couture, Ham en artois, Laventie, Lestrem, Lillers, Locon, Lorgies, Mont-Bernanchon, Neuve Chapelle, Richebourg, Robecq, Sailly sur la Lys, St Floris, St Venant, Vieille Chapelle.

5. Saikne ar ģeogrāfisko apgabalu

Ģeogrāfiskā apgabala specifika

AĢIN Lingot du Nord ģeogrāfiskais apgabals aizņem Lejes (Lys) līdzenumu – apmēram 25 km platu un 45 km garu labi norobežotu līdzenumu, kas atrodas Francijas Flandrijā.

Lejes līdzenums ir auglīgs reģions, ko veido plaša zemiene gar Lejes upi un ko ziemeļos norobežo Monts de Flandres kalni, rietumos – Artuā (Artois) plakankalne, dienvidos – kalnrūpniecības rajons, dienvidaustrumos – Weppes nogāze, kā arī Deûle upe un ziemeļaustrumos – Ferrain augstiene. Šis plašais līdzenums veidojies Flandrijas terciāra smilšmāla pamata iegrimšanas un vairāku jūras transgresijas rezultātā terciāra un kvartāra periodā (pēdējā transgresija reģistrēta VIII gadsimtā). Kvartāra periodā terciāra māla augsnes pārklāja less (vēja erozijas rezultātā radies smilšmāls), kura biezums ir no vairākiem metriem līdz vairākiem desmitiem metru, tādējādi pilnībā nosedzot iepriekšējo reljefu un izveidojot gandrīz perfektu līdzenumu un plaša apvāršņa ainavu: augstums virs jūras līmeņa nekad nesasniedz 30 metrus, un Lejes upes applūstošajā ielejā tas ir apmēram 15 metru.

Turklāt Lejes līdzenumam ir raksturīgs blīvs ūdensteču tīkls, daļa no kurām ir pārveidotas par kanāliem. Šo upju aluviālie sanesumi ir izveidojuši galvenokārt smilšmāla augsnes, kas bagātas ar smalkām daļiņām un augu barības elementiem; mālu īpatsvars tajās parasti ir lielāks par 20 %.

Nokrišņu daudzums ir apmēram 700–800 mm – tas ir zemāks par nokrišņu daudzumu Artuā plakankalnē, kur nokrišņu daudzums gadā saskaņā ar reģistrētajiem novērojumiem pārsniedz 1 000 mm.

Klimatu raksturo diezgan vienmērīga un maiga temperatūra, temperatūras svārstības nelielas, jo īpaši vasarā. Bieži Lejes līdzenumā vērojamas saulainas atvasaras augustā un septembrī, kad nokrišņu daudzums ir niecīgs.

Visbeidzot, gaisa mitrums tur ir pietiekošs, un [liels] sausums ir reta parādība.

Pupiņas Lingot du Nord Lejes līdzenumā audzētas jau izsenis. Kopš 1856. gada pierādījumi par šīs kultūras audzēšanu sastopami Armantjēras (Armentières), Āzbrukas (Hazebrouk) un Mervilas (Merville) rajonā.

Jau no tā laika pazīstama īpašā pupiņu žāvēšanas metode, ko izstrādājuši šā reģiona ražotāji: žāvēšana klajā laukā uz statiņām (sur perroquets).

Šīs statiņas veido vairākas kārtis, kuras izvietotas indiāņu telts veidā un kurām apmēram 40 cm virs zemes piestiprināti šķērskoki. Pupiņu laksti tiek novietoti uz šķērskokiem.

Tā ir sena žāvēšanas metode, kas pazīstama kopš 1865. gada. Agrāk lakstus novietoja vienkārši uz kārtīm. Dažādos izdevumos jau sen ir detalizēti aprakstīta šī žāvēšanas metode uz kārtīm, kam vēlāk sekoja žāvēšana uz statiņām (piemēram, Archives de l’Agriculture du Nord de la France 13. sējuma 311.–312. lpp.).

Vēlāk, pagājušā gadsimta 70. gados, tika izstrādāta žāvēšanas metode uz statiņām (sur perroquets), savienojot kopā vairākas kārtis.

Šai žāvēšanas metodei ir vajadzīga īpaša zinātība statiņu sakraušanā un arī daudz darbaspēka, jo šo procesu nevar mehanizēt.

Pupiņu kulšanai arī vajadzīga īpaša zinātība, jo pupiņām ir plāns sēklapvalks. Tās tiek kultas tradicionālās labības kuļmašīnās, kuras ir pārveidotas tā, lai mehānismu griešanās būtu lēnāka.

Lejes līdzenums tradicionāli ir jauktas augkopības un mazu saimniecību reģions. Šā reģiona zemes apstākļi nav piemēroti augstākai mehanizācijas pakāpei. Lejes līdzenuma lauksaimniecībā izmantojamās zemes platību kopā aizņem kartupeļu, pupiņu (lingots du Nord un chevriers) un svaigu dārzeņu stādījumi. 1950. gadā CASSEZ kungs ziņo, ka “Lingot du Nord ir visizplatītākā pupiņu šķirne visā Lejes (Lys) ielejā”.

Lingot du Nord audzēšana varēja attīstīties arī tāpēc, ka darbaspēks bija pieejams pašās ģimenēs. Pupiņas audzēja papildu kultūrā, kas bija ļoti labi piemērota šīs ielejas mazajām ģimenes saimniecībām.

Produkta specifika

Lingot du Nord ir žāvētas baltas pupiņas, kam raksturīgas šādas iezīmes:

— pēc formas eliptiskas, taisnas, bieži ar strupu galu,

— krāsa ir no baltas līdz krēmkrāsai,

— plāns un maigs apvalks,

— mutē kūstoša, nemiltaina konsistence,

— tipiska ēdamo kastaņu garša.

Lingot du Nord ir tradicionāla Mervilas reģiona lauksaimniecības kultūra, un šīs pupiņas ir iemantojušas plašu reputāciju visas Francijas mērogā, jo īpaši savā izcelsmes reģionā un Francijas dienvidos, kur tās ietilpst tradicionālu ēdienu sastāvā. Tā kā šīm pupiņām ir plāns sēklapvalks un tās ir mutē kūstošas, tās ir labi piemērotas tādu ēdienu pagatavošanā kā cassoulet, kas ir no gaļas un pupām gatavots ragū.

Saikne

Lingot du Nord saikne ar izcelsmes vietu pamatojas gan uz produkta īpašajām iezīmēm, gan uz tā reputāciju.

Lingot du Nord īpašības galvenokārt izskaidrojamas ar apgabala augsnes un klimatiskajiem apstākļiem, ar lingot tipa sēklu izmantošanu un ar vietējo ražotāju zinātību par pupiņu žāvēšanu uz statiņām – metodi, kas bez izmaiņām tiek izmantota jau vairāk nekā 100 gadu.

Lejes ielejai ir raksturīgs liels māla daudzums augsnes virsējos horizontos. Šīm augsnēm tāpēc ir ar barības vielām ļoti bagāta aramzemes kārta, kas ir piemērota pupiņu audzēšanai, jo tās stāda ļoti sekli. Tas apstāklis, ka augsne satur daudz māla un tādējādi apgādā augus ar mitrumu līdz pat gatavībai, ietekmē arī Lingot du Nord garšas īpašības un to, ka vārot tās nesašķīst. Šādos labvēlīgos apstākļos ciete tiek uzkrāta tā, ka vārīšanas laikā tā no sēklām neizdalās, bet paliek apvalkā un nodrošina to, ka pupiņas saglabājas nesašķīdušas. Turklāt, pateicoties augsnes struktūrai, augi tiek nodrošināti ar mitrumu vajadzīgajā daudzumā, jo pirmajos 50 augsnes centimetros – kas ir vidējais augu iesakņošanās līmenis, pārāk liels mitrums nav novērots.

Turklāt Lejes līdzenumā mitruma ir mazāk nekā blakus esošajā Lilles reģionā. Šis zemais mitruma saturs visa gada garumā kopā ar smilšmālu augsnes virsējos horizontos, kas ļauj efektīvi novadīt ūdeni dziļumā, ir labvēlīgs pupiņu attīstībai, kam nepieciešama irdena zeme, ne pārāk sausa (tas kavētu dīgšanu), ne pārāk slapja (tas izraisītu pūšanu).

Visbeidzot, atvasaras, kas bieži ir saulainas, ar zemu nokrišņu daudzumu augustā un septembrī, nodrošina Lingot du Nord pilnīgu nobriešanu pākstī un izžūšanu tradicionālā veidā laukā, uz statiņām. Turklāt minētajā periodā dominē austrumu, ziemeļu un ziemeļaustrumu vēji – tie ir sausi vēji, kas labvēlīgi ietekmē žāvēšanu.

Pupiņu Lingot du Nord kvalitāti ietekmē arī audzēšanas metodes.

Lingot du Nord raksturīgā eliptiskā forma ar strupajiem galiem un baltā līdz krēmkrāsa iegūta, pateicoties lingot tipa sēklu izmantošanai – selekcijai, kas izstrādāta uz tradicionālo pupiņu audzēšanas metožu bāzes Lejes līdzenumā.

Lingot du Nord plānais apvalks un to īpašība kust mutē panākta, izmantojot īpašas ražas novākšanas un žāvēšanas metodes.

Ģeogrāfiskajā apgabalā, kam raksturīgas saimniecības, kurās ir pieejams ģimenes locekļu darbaspēks, ražotāji ir izstrādājuši oriģinālu žāvēšanas metodi uz statiņām: pupiņas Lingot du Nord novāc, kamēr tās vēl nav pilnīgi nogatavojušās, pretējā gadījumā tās izbirtu no pākstīm. Pēc tam tās nopļauj un daļēji apžāvē uz lauka, pēc tam krauj uz statiņām. Šo statiņu uzbūve ar atveri vidū ļauj gaisam brīvi cirkulēt un pasargā pupiņas no iespējamiem lietiem, jo ūdens nevar dziļi iespiesties pupiņu krāvumā. Tādējādi tās dabiski nogatavojas pilnībā.

Šādai žāvēšanas metodei ir būtiska ietekme uz produkta kvalitāti, jo tā ļauj saglabāt pupiņu sēklapvalku maigu, un tas saglabājas plāns. Turklāt jau 1950. gadā CASSEZ kungs atzīmēja, ka “ražas gada pupiņas ir vislabākās, tās var izvārīt ātrāk nekā vecas pupiņas”.

Tieši pupiņu plānā apvalka dēļ pākstis apstrādā ar tradicionālām labības kuļmašīnām, lai nesalauztu pupiņas vai nesabojātu to apvalku, kas būtu neizbēgami, ja izmantotu kombainu.

Vēl šodien ir aizliegts izmantot kombainu, un tikai kārtējā lauksaimniecības gadā iegūto ražu var tirgot ar AĢIN.

Tātad pateicoties pupiņu augšanai labvēlīgam klimatam un augsnei, kā arī šķirņu atlasei un īpašām audzēšanas metodēm, pupiņas Lingot du Nord ir kļuvušas par tradicionālo kultūraugu Mervilas un Armantjēras reģionā, kur cēlusies to reputācija.

Par Lingot du Nord seno reputāciju liecina tas, ka šīs pupiņu šķirne bija izstādīta 1867. gada Pasaules izstādē. Pēc tam reputācija izplatījās visā Francijā, jo īpaši tās dienvidos. Tāpēc kopš 1938. gada Kastelnadarī (Castelnaudarie) šefpavāri rekomendē Lingot du Nord izmantot pupiņu ragū (cassoulet) pagatavošanai.

Lingot du Nord vienmēr atrodamas restorānu ēdienkartē un tās vienmēr sastopamas arī Ziemeļu-Padekalē reģionā organizētā pasākuma Les quinzaines de caractère des Tables Régionales afišās. Pasākums Les Tables Régionales du Nord Pas de Calais, kurā piedalās Ziemeļu un Padekalē reģionu šefpavāri, iecerēts vietējās gastronomijas pievilcības celšanai, tāpēc restorānu ēdienkartē priekšroka tiek dota reģiona pazīstamākajiem ēdieniem.

Katru gadu netālu no Lilles pilsētas, proti, Saint André lez Lille pilsētā, tiek organizēts pasākums Ducasse à Pierrots. Tā ir sena paraža, kuras laikā katru gadu kopš 1920. gada viesiem tiek pasniegts Pierrot – no Lingot du Nord un kūpinātām desiņām pagatavots ēdiens.

Visbeidzot, kopš 1999. gada Calonne-sur-la-Lys pilsētā katra gada pirmajā oktobra svētdienā tiek organizēts Lingot du Nord gadatirgus. Šā gadatirgus laikā tiek rādīts pupiņu kulšanas process, un tas beidzas ar Lingot du Nord degustāciju.

Atsauce uz specifikācijas publikāciju

(šīs regulas 6. panta 1. punkta otrā daļa)

https://info.agriculture.gouv.fr/gedei/site/bo-agri/document_administratif-8d51b634-115a-4fe9-b21e-4b1c6b2d2bd2

(1) OV L 343, 14.12.2012., 1. lpp.